Tartu Pauluse kogudus

EELK Tartu Pauluse kogudus on luterlik kogudus Tartus. Kogudus kuulub Tartu praostkonda. Koguduse õpetaja on Kristjan Luhamets, abiõpetaja Marek Roots, peaorganist Anna Humal. Juhatuse esimees on Koit Pindmaa. Jumalateenistused on igal pühapäeval algusega kell 10 Tartu Pauluse kirikus. Pauluse kogudus eraldus Tartu Maarja kogudusest 1910. aastal. Uus kogudus ühendas seni Maarja kogudusse kuulunud linnaelanikke. Maarja kogudusse jäid maapiirkonna inimesed. 31. mail 1915 pandi nurgakivi Tartu Pauluse kirikule, mis 1. oktoobril 1917 sisse pühitseti. Oma kalmistu rajati Piiskopi mõisa põllule. Sügisel 1912 sügisel ehitati vahimaja, kaev, tehti plaan ja piirati kalmistu aiaga. 10. veebruaril 1913 pühitseti maa. Samal päeval maeti ka esimesed surnud: Mihkel Mägi ja Mai Kütt. Kabel ehitati surnuaiale 1914. aastal. Aastal 1933 vahetus koguduse õpetaja. Sellega seoses jagati suur kogudus kaheks osaks (pihtkonnaks) ning kumbki osa sai oma õpetaja (1. phtk Harri Haamer). Pihtkonnad ühinesid taas 1945. aastal. 17. juunil 1937 likvideeriti konsistooriumi otsusega Tartu Pauluse kogudus ühes mõlema pihtkonnaga ja asutati Tartu Pauluse I kogudus ja Tartu Pauluse II kogudus, mõlemad kuuluvusega Tartu praostkonda. 25. augustil 1944 põles kirik varemeiks. Kogudus tegutses 1944–1946 Aleksandri kirikus, 1946 Ülikooli kirikus ning 1946–1966 Tartu Pauluse kiriku taastatud tiibhoones. Kiriku taastamistööd ning piiblitunnid üliõpilastele põhjustasid koguduse õpetaja Harri Haameri arreteerimise ja Siberisse küüditamise 1948. aastal. Vaatamata arvukatele takistustele (sealhulgas Tartu linna täitevkomitee otsus Pauluse kiriku varemed lammutada) õnnestus kogudusel kirik taastada ning jumalateenistusi alates 1966. aastast seal pidama hakata. Et Teine maailmasõda oli koorilauljad laiali pillutanud, alustas sõja järel tegevust vaid väike naisansambel, millest on välja kasvanud praeguseni tegutsevad koorid. Aastal 1989 alustas taas tegevust pühapäevakool ja hoogustus laulukooride tegevus. Pereraadio kuulajateni jõudis jumalateenistus Tartu Pauluse kirikust esmakordselt 17. märtsil 1996. Alates 14. jaanuarist 2001 läheb igal pühapäeval Pereraadio eetrisse otseülekanne jumalateenistusest, mida saab kuulata ka interneti vahendusel. Alates 2015. aastast saab ülekannet ka vaadata YouTube'is . Alates 1997. aastast hakkas kiiresti kasvama koguduse liikmete arv. Aastal 1999 taastati kiriku tornikiiver. Kiriku taastamine lõppes 2015. aasta septembris. Kiriku tiibhoones tegutseb Eesti suurim kristliku kirjanduse ja sümboolika kauplus Tartu Pauluse raamatupood. Tiibhoone keldris jagatakse vältimatut sotsiaalabi. 1910–1933 Arnold Habicht 1933–1948 Harri Haamer (1. pihtkond) 1934–1941 Arthur Võõbus (2. pihtkond) 1941–1942 Endel Kõpp (2. pihtkond) 1942–1944 Arnold Jürgenson (2. pihtkond) 1948–1959 Arnold Võsu 1959–1979 Johannes Selliov 1979–1997 Harald Tammur 1997–2017 Joel Luhamets 2017. aastast Kristjan Luhamets Tartu Pauluse koguduse YouTube kanal Harri Haamer ja Richard Antik. Tartu Pauluse kogudus 1910-1935. Tartu, 1935 Kristjan Luhamets. EELK Tartu Pauluse kogudus - algusest peale. Tartu, 2002. Koguduse koduleht Kirikust leiti põnev kiri, Postimees, 8. oktoober 2008